Gebrande skuur by lugmagbasis nou skougrondDie vliegtuigskuur wat afgebrand het. (Foto: Verskaf) Die vliegtuigskuur wat in 2019 by die land se oudste lugmagbasis in ŉ brand verwoes is, is gesloop en nooit herbou nie nadat daar bevind is dat die struktuur onveilig is. Die lugmag wag boonop nog vir die verslag wat die oorsaak van die brand sowel as die geraamde skade moet aandui. Die brand het destyds een oggend vroeg by die Swartkop-lugmagbasis in Centurion uitgebreek en groot skade aangerig. Die skuur wat afgebrand het, is egter vir algemene doeleindes gebruik en geen vliegtuig of museumartefakte is in die brand beskadig nie. ŉ Gedeelte van die 100 jaar oue lugmagbasis is die tuiste van die lugmagmuseum, terwyl die suidekant van die basis steeds operasioneel benut word. Brig.genl. Andries Mahapa, woordvoerder van die weermag, het aan Maroela Media bevestig dat daar geen herstelwerk of beplande herbouing aan loods 8 gedoen is ná afloop van die brand nie. “Die raad van ondersoek (BOI), in konsultasie met die nasionale departement van openbare werke, het bevind dat die struktuur nie veilig is nie,” sê hy. “Die loods is toe gesloop en die terrein is platgemaak.” Sedertdien is daar nog nie ŉ nuwe loods gebou nie en daar is ook nie planne om dit te doen nie. “Hierdie terrein word nou gebruik vir vertoningsdoeleindes tydens die lugmagmuseum se parades en lugskoue.” Volgens Mahapa wag die lugmag steeds op die amptelike verslag wat die oorsaak van die brand moet aandui. Die verslag is tans by die senior aanklaer van die lugmag se regsatellietkantoor (Legsato). “Die geraamde skade in randwaarde is nog nie bekend nie aangesien die bevindinge en aanbevelings eers aan al die betrokke partye beskikbaar gestel moet word.”